ไฟเขียวกสทฯซื้อฮัทช์
กสทฯ โล่ง นายกฯ ไฟเขียวซื้อฮัทช์&nbsp; หวังประเทศมีทางเลือกเทคโนโลยี 3 จี บอร์ดพร้อมลุยเดินหน้าสรรหาซีเอฟโอ-ซีเอ็มโอ&nbsp;&nbsp;&nbsp;
24 ก.พ. 2553

กสทฯ โล่ง นายกฯ ไฟเขียวซื้อฮัทช์  หวังประเทศมีทางเลือกเทคโนโลยี 3 จี บอร์ดพร้อมลุยเดินหน้าสรรหาซีเอฟโอ-ซีเอ็มโอ    
นายกฤษดา กวีญาณ กรรมการ (บอร์ด)  บริษัท กสท โทรคมนาคม เปิดเผยว่า  นายอภิสิทธิ์ เวชชาชีวะ นายกรัฐมนตรี  มีสัญญาณบวกต่อแผนการซื้อ บริษัทฮัทชิสัน ซีเอที ไวร์เลส มัลติมีเดียหรือ ฮัทช์ ในวงเกินไม่เกิน 7,500 ล้านบาท เพราะเห็นว่า จะช่วยให้ประเทศไทยมีทางเลือกในการใช้เทคโนโลยี 3 จีมากขึ้นนอกเหนือไปจากโครงข่าย 1900 เมกะเฮิร์ตซ ของ บริษัท ทีโอที ซึ่งตอนนี้ต้องรอให้ ครม.อนุมัติแผนการซื้อ ซึ่งคาดว่าจะไม่มีปัญหาใดๆ
นายกฤษดา กล่าวว่า  ระหว่างนี้ กสทฯ ได้เตรียมการทำงานให้เป็นเชิงรุกมากขึ้น โดยเฉพาะการสรรหา รองกรรมการผู้จัดการใหญ่ สายการเงิน (ซีเอฟโอ) และรองกรรมการผู้จัดการใหญ่ สายการตลาด (ซีเอ็มโอ) เพื่อให้มีการทำงานที่รวดเร็ว พร้อมปรับโครงสร้างองค์กรเข้าไว้ด้วยกัน 4 คลัสเตอร์ คือ บริการสื่อสารข้อมูล บริการสื่อสารไร้สาย กลุ่มสัญญาสัมปทาน และ บริการระบบรักษาความปลอดภัย เพื่อความคล่องตัว รวมทั้ง เปลี่ยนระบบการใช้งบประมาณการจัดซื้อจัดจ้างจากเดิมที่กระจัดกระจาย เป็นแบบรวมศูนย์และจัดซื้อครั้งเดียว เพื่อให้ได้ของที่มีราคาถูกลง ตั้งเป้าว่าประหยัดงบประมาณ 10%
ด้านนายวรุธ สุวกร กรรมการผู้จัดการใหญ่ ทีโอที กล่าวว่า การก้าวเข้าสู่ปีที่ 57 ในปี 53 ทีโอที จะพยายามขยายโครงข่ายโทรศัพท์มือถือ3จี ให้ครอบคลุมทั่วประเทศ รองรับความต้องการที่เพิ่มขึ้น และเร่งขยายการให้บริการอินเทอร์เน็ตความเร็วสูง (บรอดแบนด์) ครอบคลุมทุกพื้นที่ ตั้งเป้าว่ามียอดผู้ใช้เพิ่มขึ้นไม่ต่ำกว่า  3 แสนรายต่อปี จากปัจจุบันมียอดผู้ใช้  9 แสนราย